
KEDELIGE TYPER 


Det begyndte med hjemmelavede overskrifter i 
scrapbogsbladene. Jeg lavede, helt fra starten af, 
flere, end hvad jeg egentlig havde brug for og 
uden nødvendigvis at have en matchende artikel 
itankerne. Arbejdsprocessen morede mig vist 
bare. Efterhånden er overskrifterne blevet til en 
selvstændig hobby. Øbo Kursist bringer et lille 
udvalg som ikke tidligere har været trykt. 


Kede igle type r, altså en kede-igle, type ”r”. Sådan 
kan man også læse overskriften, hvis man altså 
brækker lidt her og der. Det er ikke det samme 
som et anagram, hvor bogstaverne slippes løs og 
kan bruges til hvad som helst, men mindre kan 
sagtens gøre det. Måske har fænomenet sin egen 
betegnelse. Jeg synes i hvert tilfælde, det er en 
sjov leg med ord. 





FÆRDIG MED HALVFEMSERNE 


Jo længere jeg nåede ind i halvfemserne, den- 
gang jeg skrev tv-artikler til Obskuriøst, desto 
sværere blev det at finde den fornødne begejs- 
tring. Halvfemserne, det var jo nærmest i går 
(sådan tænker jeg uvilkårligt) og nærmest pr. 
definition mindre interessant end hvad der blev 
vist på tv i gamle dage (redaktørens egen barn- 
dom - det er ved at være længe siden). Desuden 
kom der stadig flere nye kanaler til, med og uden 
reklamer, mens den fhv. monopolkanal DR gav 
sig til at lefle for laveste fællesnævner, i jagten på 
hvad jeg vil kalde idiot-segmentet. 


Slut på den fælles fortælling om dansk tv. Og 
selvom DR, DR2 og TV2 åbnede op for godte- 
posen med Godzilla film, spaghetti westerns, 
John Woo og Russ Meyer og det var både skønt 
og dejligt, så var det altså ikke særlig obskuriøst. 
Lille Danmark var bare sent ude som sædvanlig; 
i Sverige havde de kunne se Godzilla film helt 
tilbage i halvfjerdserne! 


Måske gør jeg en dag tv-halvfemserne færdig, 
eventuelt i sammendrag eller som en greatest 
hits liste. Jeg tør dog ikke love noget. 

OMNIBUSBØGERNE 


er et projekt, hvor jeg tog munden for fuld. Jeg 
forsøgte at samle hele forlagsserien Omnibus- 
bøgerne, udgivet af Carit Andersens forlag mel- 
lem 1952 og 1970. Mit påskud var arbejdet på en 
bibliografi, men det handlede reelt om, at jeg 
ville bevise, hvor skrap jeg var, til at støve bøger 
op. Da serien spænder over knap 150 bind plus 
variant-udgaver plus nogen og tredive lomme- 
busser med mere. så løb det sgu lidt løbsk. Jeg 
skulle have sagt stop efter spøgelseshistorierne 
og kriminal-antologierne, i stedet for ved de 
omkring 100 titler, jeg p.t. ligger inde med, hvor 
jeg var løbet tør for både plads og penge. 


Faktisk er jeg stærkt fristet til at kyle nogle af 
disse ud, jeg får nok alligevel aldrig læst Danske 
bondefortællinger eller Mestre 1 Nobel klasse… men 
på den anden side: Skulle jeg senere hen fortry- 
de, vil mange titler være umulige at finde igen. 


I denne overskrift har jeg atter (dog mere diskret) 
radbrækket ord til at give ny mening: Om nibus 
bøgerne. Nibus… nej, det er der ikke noget, der 
hedder. Men tanken falder jo så uvilkårligt på 
Nimbus, den legendariske danske motorcykel. 





ALAN PARSONS TECHNO JAM 


Sædvanligvis kender jeg ordene på forhånd og skal blot 
udvælge de bogstaver, der føles ”rigtige”; spændings- 
momentet ligger i om, hvorvidt indklæbningen blev for 
skæv -— eller for pæn. 


Men her har jeg gramset en nævefuld udklip og forsøgt 
at lade tilfældet råde. Det første ord, jeg satte sammen, 
var techno. Hvad med techno stamp? Jam? Måske person, 
nej, nej, parson, gode gamle Alan Parson! Osv. 


Jeg holder meget af Parson. Han var lydmand på Pink 
Floyd klassikeren Dark Side of the Moon (1973) og meget af 
æstetikken der går igen på mandens egne værker, solo 
eller med Eric Woolfson i Alan Parsons Project. Alt er 
planlagt til mindste detalje. Ingen jams eller noget. 


Og dog. I 1981 var der knas med pladekontrakten og som 
så mange andre før og efter dem, måtte Alan Parsons 
Project ty til snyderi for at komme videre. The Sicilian 
Defence (opkaldt efter en skakstrategi) er angivelig noget 
instrumentalt lirum-larum af 40 minutters varighed, hvor 
Parson og Woolfson står og trykker på nogle knapper i 
studiet, mens båndet kører. Resultatet blev begravet dybt 
nede i et kælderarkiv og det var det. 


I 2014 udkom The Sicilian Defence så alligevel på cd, som 
del af et boks sæt. Alting udkommer nemlig, det er blot 
et spørgsmål om tid. Hvem ved, måske vil selv Beatles 
syresporet ”Carnival of Light” engang se dagens lys! 

KASSETTE TID 


Jeg var en værre båndnasser i min ungdom. 
Herved skal forstås, at jeg konstant havde et 
kassettebånd på mig, når jeg var ude hos venner 
og bekendte, hvis nu de havde en LP, jeg rigtig 
godt ville høre (gratis). Jeg mindes flovt visse 
overnatninger, hvor jeg sad lysvågen, med 
ansigtet oplyst af stereoanlæggets dioder, og 
fulgte slagets gang i hovedtelefonerne, mens 
pladen spillede og kammeraterne sov. 


MIXTAPE MANIA 


Et typisk 90 minutters kassettebånd løb i praksis 
ca. 46-47 min. på hver side. Hvis man var heldig. 
Det krævede nøje planlægning, at få den tid fyldt 
ud - og fyldes ud skulle den, bånd var nemlig 
rasende dyre, især efter punktafgiftens indførelse 
(1985, så vidt jeg husker). Jeg savner disse tæt- 
pakkede båndsider. Et godt mix var noget, man 
kunne spille igen og igen. 





GGGRRR DINOSAUR WAR 


Jeg ville gentage succesen fra Alan Parsons Techno 
Jam og spredte gavmildt bogstaver ud på bordet, 
men efter at have siddet og svedt over dem en 
hel eftermiddag, var denne fjollede overskrift mit 
eneste resultat. 


Samme nat havde jeg en drøm som involverede 
både King Kong, Godzilla og Reptilicus. Sikkert 
underbevidsthedens flashbacks til de japanske 
monsterfilm, jeg har set på tv. I drømmen skulle 
jeg opfinde reklameslogans for reptilernes side i 
krigen mod os pattedyr (ordensforræder, det er, 
hvad jeg er). Da jeg vågnede, skyndte jeg mig at 
skrive så meget ned, jeg kunne huske: ”Jeg elsker 
veteranen, kom indenfor i varmen, sagde varanen,” 
lød et slogan. ” Krudt og projektiler — og reptiler,” 
lød et andet. Jeg håber, den rigtige side vandt. 











WESTERN SPALTEN VENDER 
TILBAGE - BANG! 


Få forbinder Obskuriøst med westerns; jeg har 
nemlig kun skrevet relativ spredt om genren. 
Men faktisk ejer jeg en stor spaghetti-western 
samling på dvd. 


Brækker man i titlen, bliver det til en slags gyser, 
We stern spalt en ven der til bag e: Vi hakker strengt 
en ven op og putter ham i sækken. 





16 ÅR MED OBSKURIØST 


plus/minus nogle måneder. Man skal bare blive 
ved længe nok, så skal man nok blive kult. Beva- 
res, nogle af mine bekendte fra science fiction 
fan-scenen har kørt på siden engang i 1970erne 
og så er seksten år naturligvis nul og nix. Og i 
forhold til dinosaurerne er resten af os blot 
døgnfluer. Alt er relativt. Jeg er i hvert tilfælde 
glad for, at min lille klud (som de siger, derovre) 
stadig er på banen. Og hvem ved? Den dag, jeg 
kan skrive ”20 år med Obskuriøst” i lederen, mon 
ikke, det er den dag, jeg omsider er blevet helt og 
holden respektabel? Måske kommer tv og vil 
interviewe! Og jeg vil naturligvis takke nej, man 
har vel stil. Keep beating that drum! 





SPLATTERPATTER 


Obskuriøst har altid fremstået lidt bornert - og på den 
anden side for sjusket til det pæne selskab. Fanget i gabet 
mellem mainstream og den ægte undergrund. En dag 
tænkte jeg: Nu prøver jeg at please horrorfolket. Nu sælger 
Larsen ud. Med andre ord et splatterblad. Men det ville 
have krævet, at jeg skruede mig op til noget, jeg ikke var. 
Jeg kan lide både splat og pat, men ikke gennem 20-30 
sider. Jeg valgte i stedet en fast rubrik, ”En blodig buket”, 
det fungerer - og så til helvede med læsertallet. 


KANNIBAL KUSSE 


Der sigtes her ikke til Vagina Dentata, den bidske kusse. 
Overskriften er i stedet tænkt som et hip til al den 
voldsnøgenhedsexploitation, Cannibal det ene og det 
andet, film som mange horrorfans elsker. Jeg står af 
overfor den slags sadistiske shit… og har alligevel både 
set Emanuelle and the Last Cannibals og E. In America. Lidt 
dobbeltmoralsk er man vel... for Laura Gemsers skyld. 


EVIL ASS 


Idiocracy bød bl.a. på en film-i-filmen, publikumshittet 
Ass, en, timelang hyldest til røven. Hvorfor ikke en ond 
røv, tænkte jeg, det er da et plot twist. Og så huskede jeg 
pludselig passagen i William S. Burroughs roman Nøgen 
frokost, om manden med det talende røvhul, der ender 
med at overtage hele kroppen og myrde hjernen. 





ENDNU EN BLODIG 
BUKET - IN SPACE 


Jeg er ved at løbe tør for blodige film, jeg aldrig 
har set før (rubrikkens anmeldelseskoncept) og 
overvejer p.t. at søge ud i rummet efter friske 
emner og ved samme lejlighed forny titlen. Jeg 
mener, den nuværende har ligesom haft sin tid. 
En rubrik om sværd & trolddom, jeg aldrig kom i 
gang med, skulle have heddet En barbarisk banket. 
Hvad siger I til En rusten raket? 





EN RUSTEN RAKET FALDER NED 
PA EN MANDAG! 


Eller ned på en mand, ag! Larsen leger. 





THE FINAL CHAPTER? 


Første gang, jeg overvejede at lukke Obskuriøst, 
var efter nr. 4, hvor det var slut med de gratis 
printjobs på arbejdspladsen. Anden gang var 
efter nr. 10. Tredje gang efter nr. 11, i begge 
tilfælde pga. udbrændthed. Fjerde gang efter nr. 
13, fordi jeg led af en depression osv. 


Jeg er her endnu. Men skulle jeg vælge, hvordan 
ville jeg så helst slutte bladrækken af? Med en 
stor forkromet finale. og derefter trille tommel- 
fingre til mine dages ende? Dø dramatisk midt i 
værket, ligesom Mozart og Dickens: Larsens 
ufuldendte? Man kan altid fantasere. Mon ikke 
jeg snarere bliver kørt over af en lastbil eller 
noget lignende banalt, en dag, mellem numre, 
eller kort tid efter at have udsendt et jævnt 
rutinepræget blad. Ja, sådan vil det nok gå. 

NEVER FADE TO GREY 


Jeg påbegyndte overskriften til et hypotetisk 
sort/hvid blad, Fade to Grey. men fandt den for 
opgivende og tilføjede trodsigt et Never foran. 





STUMPER 


Der bliver altid noget til overs. Bogstaver, ord, 
omklippet, omklæbet så mange gange, at de er 
blevet til små hårde brikker, fragmenter uden 
klar proveniens. Som ældgamle tænder og 
benfliser, relikvier af de hellige døde - eller af 
fupmagere og svindlere. Who can tell. 








FORKLARINGER OG NOTER 


Inger vil forstå. 


Jeg har anvendt klippe-klistre overskrifter, inspireret af 
den klassiske ”løsesum” stil, i Obskuriøst nr. 16, 17 og 18, 
Obskuriøst nr. 13 Remix, Søbo Rustik og flere af nyheds- 
brevene fra samme periode. 


Tal og bogstaver finder jeg bl.a. i Familie Journalen, Guitar 
Player, Rolling Stone, Alt om Data samt Ud og se. 


Øbo Kursist er, ligesom Søbo Rustik, et anagram af Obsku- 
riøst. Billedet af godstransportskibet fandt jeg i Søfartens 
bog, et hæfte udgivet af Foreningen til Søfartens Fremme 
på Forlaget Centrum, 1994. 


Bagsidens overskrift Tema Tema er inspireret af det 
legendariske engelske nyrock band Rema-Rema. Mit 
eneste kendskab til RR er via This Mortal Coil indspil- 
ningen af ”Fond Affections” på It'll End in Tears (1984). 

